ספור טיול רגועים של קא"ו – 10-11 בספטמבר 2004

הדרך מתפתלת ביער להב, מרחפת מעל צמרות העצים הנוצצים באור שמש צהריים. אני שמח שקרין מובילה עכשיו ומצר עם זאת על היותי סגור כאן בתוך הקופסה הממוזגת עם אינספור שטחי ראיה מתים שמנתקים אותי מהנוף והחוויה. ואז אני רואה אותו, עומד בצידי הדרך, מתחת לעצים, רגליו מפושקות, לא ניע ולא זיע, מבט יציב ועגול הבולע את מראה הדו"גים על פניו. ילד או נער שזוף. מאיפה הוא בא? המבט סורק ומגלה כמה עשרות מטרים הצידה מכונית בודדה סמוך לשולחן פיקניק, וכמה דמויות נוספות.
מה עובר לו בראש כשהוא רואה 17 אופנועים וקטנועים עם 25 רוכבים/ות ומורכבים/ות חולפים כך לפתע באמצע היום, בשיירה סדורה, כל אופנוע עם יופי ואופי אחר, רעש אחר. אני נזכר באותו ילד בן חמש ששלמה השכן לקח לסיבוב על הטוסטוס עם הקווים המעוגלים הפסיכדליים של סוף שנות הששים, סיבוב שהיה לחולייה ראשונה בשרשרת הקושרת את הנפש לדו"ג.

מוביל בירידות מערד לסדום הפעם על הדו"ג. תופס מרחק בטחון מהרכב שלפני ובינתיים נהנה מהנוף שעוטף את הדרך. גבעות קשוחות, פראיות וזועפות ומרוככות פה ושם על ידי צל ענן חולף של ספטמבר. יופי מהמם מפניה לפניה, כשים המוות מתחיל לקרוץ לי מלמטה, מזמין אותי לשכב על פניו, לעצום עיניים ופשוט להתמכר לחום הגדול שנאגר במימיו הכבדים.

זמן בין ערביים. בדרך חזרה מים המלח לכוון אזור הלינה. למחרת נכיר אנשים שקורצו מאותו חומר פראי, קשה ונהדר, אותו חומר בו הם חוצבים וממנו עושים לחיים. נראה שם גם שירים עשויים מפלדה,ברזל דיזל וחשמל. ובינתיים, נהנה מהחוויה הנדירה של מראה טור פנסים אדומים מתפתלים. גחליליות שמטיילות על חמוקיה הטרשיים של אמא אדמה, נתלות מעל התהומות שכמו התעמקו באור הדמדומים.

כתב: אלחנן שרון
תודות:
- בטוח גרר: אופנוגרר – ובפרט לרועי (יום ששי) וערן(יום שבת) על הנוכחות הנעימה.
- ייזום רעיון הטיול הדו-יומי – אלכסנדר פז
- עזרה בתכנון מסלול יום ששי: אלי סלע ונדב בלוך
- תכנון מסלול יום שבת – נדב בלוך 
- תאום לינה: דובי פלד וקרין כהן
- מפעל רותם-אמפרט – תאום ביקור: אלכסנדר פז ויעלה פרץ.
- מפעל רותם-אמפרט – מדריכים: אלכסנדר פז, דורון אורגיל ורוברט וענונו.
- פרסום הטיול – אורן קוסלובסקי (www.riders.co.il) 
                        ברוך כוכבי (http://www.motorcycle.org.il).
- מובילה (בשיתוף) – קרין כהן
- חובש: ז'אק סודאי 
- מאסף – חיים קורן
- מרשלים – אבי זמלר, אורן קוסלובסקי, אלכסנדר פז, אמנון כרמלי, דובי פלד, ורד קוק, זאב פרלמן, יובל קנון, מייק שרף, משה בויארסקי ועדן זליבנסקי
-  תמיכה לוגיסטית –  דובי פלד, זאב פרלמן, מייק שרף, משה בויארסקי, קרין כהן ורוני פרגר  
- הערות קונסטרוקטיביות – אורן קוסלובסקי וורד כהן 
- ווסטים – אורן וענבר קוסלובסקי-קרנר
ואם שכחתי מישהו - סליחה 

אלחנן שרון